Kongresi i ri
Kongresi i ri i SHBA u mblodh për ditën e parë të punës
Të dyja dhomat e Kongresit të ri amerikan të udhëhequr prej republikanëve përmbushën ditën e parë të punës. Republikanët në Dhomën e Përfaqësuesve shfaqën dasi politike brenda grupit, ndërkohë që projektligji i parë në axhendën e Senatit ka marrë tashmë një kundër-reagim të Presidentit Obama, i cili synon të përdorë veton. Ligjvënësi John Boehner fitoi lehtësisht një mandat të tretë si kryetar i Dhomës së Përfaqësuesve, pavarësisht se pati akuza nga mbështetësit e linjës së ashpër se ka qenë shumë i dorëlëshuar me demokratët. Mbi njëzet kolegëtë të tij republikanë votuan për dikë tjetër, ose nuk votuan fare. Në krahun tjetër të Capitolit, zëvendëpresidenti Joe Biden udhëhoqi ceremoninë e betimit të senatorëve të rinj dhe atyre të rizgjedhur. Ndër ta ishte një numër i madh republikanësh të zgjedhur për herë të parë në nëntor, të cilët i dhanë partisë së tyre kontrollin e Senatit. Udhëheqësi i ri i shumicës është Mitch McConnell. Ky optimizëm do të testohet kur Senati të marrë në shqyrtim propozimin për ndërtimin e një naftësjellësi nga Kanadaja për në Amerikë. Vitin e kaluar, Senati e refuzoi projektin “Keystone XL”, dhe Shtëpia e Bardhë u shpreh ditën e martë se Presidenti Obama do të vendosë veton nëse ky propozim miratohet nga Kongresi. Naftësjellësi kundërshtohet nga ambjentalistët, që janë një pjesë e konsiderueshme e Partisë Demokratike. Këto ndarje fraksionesh që u shfaqën që në ditën e parë të Kongresit të ri nuk përbëjnë habi për analistin politik William Howell. Gjatë katër viteve të fundit, Kongresi ishte i ndarë mes një Dhome të Përfaqësuesve të kontrolluar nga republikanët dhe një Senati të kontrolluar nga demokratët. Tashmë dasia politike është ndërmjet Shtëpisë së Bardhë dhe të gjithë Kongresit.